《题康氏临清楼》
明代·杨士奇

文溪似秋浦，窈窕湛寒玉。天净波平一鉴开，倒影金华千仞绿。

人家多住溪东西，飞栋辉煌接华屋。疏槐杨柳荫当门，翠荇红蕖悦心目。

康氏楼居更萧爽，雕栏百尺凌云上。仙姥峰高望欲齐，状元洲近平如掌。

词翁酒客屡招寻，吹竹弹丝共欢赏。风物清华入吟啸，阛阓喧嚣断轮鞅。

忆昔总角初常游溪之涯，拆竿坐石堪垂钓，临水提筐逢浣纱。

朅来忽复四十载，漂泊不归双鬓华。天涯往往闻逸兴，邂逅题诗徒自嗟。

岂不闻宋朝曾孝子，三子科名相继起。连篇文采动公卿，文溪之名自兹始。

今人何必非古人，珍重贻谋在经史。他年若绾银黄来，仰视高楼耀闾里。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。